
Prenovljeno stališče Agencije za zavarovalni nadzor v zvezi z izločenim poslom 



I.

Agencija za zavarovalni nadzor (v nadaljevanju: Agencija) je v zvezi z izločenimi posli izdala več stališč, ki so javno objavljena na spletnih straneh Agencije. 

Stališče Agencije v zvezi z izločenim poslom številka: 5429-22/2021-1 z dne 13. 7. 2021 (v nadaljevanju: Stališče z dne 13. 7. 2021) je bilo spremenjeno z Dopolnjenim stališčem Agencije v zvezi z izločenim poslom številka: 5420-22/2021-2 z dne 1. 8. 2022 (v nadaljevanju: Dopolnjeno stališče z dne 1. 8. 2022). Prav tako je v veljavi stališče Agencije v zvezi z izločitvijo ključne funkcije številka: 40101-4/2021-1 z dne 14. 1. 2021.

Agencija izdaja to prenovljeno stališče (v nadaljevanju: Prenovljeno stališče) upoštevaje ugotovitve izvedenih nadzorniških aktivnosti Agencije na področju izločenih poslov in z namenom, da prispeva k poenotenju poročanja.

Agencija v Prenovljenem stališču upošteva tudi določbe Zakona o spremembah in dopolnitvah Zakona o zavarovalništvu (ZZavar-1D), Uradni list RS št. 77/2025 z dne 7. 10. 2025. 
II.
Področje izločenih poslov urejajo zlasti določbe od 171. do 173. člena Zakona o zavarovalništvu (Uradni list RS, št. 93/15, 9/19, 102/20, 48/23, 78/23 - ZZVZZ-T, 84/24 - odl.US in 77/2025, v nadaljevanju: ZZavar-1) ter določbe 274. člena Delegirane uredbe Komisije (EU) 2015/35 z dne 10. oktobra 2014 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (Uradni list Evropske unije L 12 z dne 17. 1. 2015, s spremembami in dopolnitvami, v nadaljevanju: DU). 
Sklep o poročilih in obvestilih zavarovalnic (Uradni list RS, št. 9/16, 59/18 in 23/23) posebej opredeljuje zahteve glede poročanja o izločenem poslu.

Poleg ZZavar-1 in podzakonskih aktov ter DU in drugih aktov, ki veljajo neposredno, Agencija v postopkih nadzora ter pri presoji vprašanj v zvezi z izločenim poslom uporablja tudi Smernice o sistemu upravljanja, ki jih je izdala EIOPA (EIOPA-BoS-14/253 SL, v nadaljevanju: Smernice EIOPA) skupaj s pojasnjevalnim besedilom. Agencija pričakuje, da bodo zavarovalnice in pozavarovalnice (v nadaljevanju: zavarovalnice) pri svojem poslovanju upoštevale Smernice EIOPA skupaj s pojasnjevalnim besedilom, vključenim v Končno poročilo o Smernicah EIOPA.
III.

Skladno s sedmim odstavkom 171. člena ZZavar-1, zavarovalnica šest tednov pred sklenitvijo pogodbe o izločenem poslu oziroma njenih spremembah Agenciji posreduje obvestilo (v nadaljevanju: Obvestilo zavarovalnice). Agencija pričakuje, da bo Obvestilo zavarovalnice vključevalo informacije in dokumente, po posameznih odstavkih za konkreten primer, kot je opredeljeno v okviru 1., 2. ali 3. točke v nadaljevanju:

1. kadar gre za sklenitev pogodbe o izločenem poslu:
a) opis vrste funkcije oziroma aktivnosti, ki se prenaša v zunanje izvajanje,
b) opis razlogov za zunanje izvajanje oziroma smotrnosti zunanjega izvajanja,
c) navedbo, ali se  v  zunanje  izvajanje  prenaša  funkcijo oziroma aktivnost v  celoti  ali  delno,
vključno s  finančnim  ovrednotenjem celotnega obsega funkcije oziroma aktivnosti  in  posebej  zunanjega  izvajanja za najmanj eno prihodnje poslovno leto, izraženo v evrih,
d) predložitev predloga pogodbe o izločenem poslu, pripravljenega skladno s 172. in 173. členom ZZavar-1 ter četrtim odstavkom 274. člena DU,
e) predložitev veljavnega internega akta, ki ureja področje izločenih poslov, s pojasnilom o izvedbi zadnjega rednega pregleda internega akta,
f) pojasnilo o izpolnjevanju kriterija, po katerem je zavarovalnica opredelila, da je funkcija oziroma aktivnost zavarovalnice, dana v zunanje izvajanje, ključna oziroma pomembna za poslovanje zavarovalnice,
g) predložitev podatkov iz veljavnega seznama izločenih poslov iz tretjega odstavka 171. člena ZZavar-1, pri čemer so razvidni najmanj naslednji podatki: naziv in datum sklenjene pogodbe ali aneksa, ime in naslov izvajalca storitev (prevzemnika izločenega posla) ter skrbnik izločenega posla,
h) pojasnilo o izpolnjevanju zahtev, določenih v petem in šestem odstavku 171. člena ZZavar-1, vključno s predložitvijo ocene tveganj izločenega posla s pisnimi pojasnili ter drugih ustreznih dokazil,
i) v primeru, da sta zavarovalnica in izvajalec storitev člana iste skupine, pojasnilo o nadziranju izvajalca storitev oziroma o vplivu na njegove dejavnosti, upoštevaje drugi odstavek 274. člena DU,
j) pojasnilo o upoštevanju opredelitev, kot jih določajo točke od a) do f) tretjega odstavka 274. člena DU, tako da so podana kratka pojasnila za vsako posamezno točko ter ustrezna dokazila,
k) pojasnilo o upoštevanju zahtev, kot jih določajo točke od a) do l) četrtega odstavka 274. člena DU, tako da so podana kratka pojasnila za vsako posamezno točko, s sklicem na relevantna pogodbena določila,
l) pojasnilo o upoštevanju opredelitev, kot jih določajo točke od a) do d) petega odstavka 274. člena DU, tako da so podana kratka pojasnila za vsako posamezno točko ter ustrezna dokazila;

2. kadar gre za spremembo izločenega posla, ki ni prekinitev pogodbe:
a) opis spremembe in razlogov za spremembo,
b) predložitev predloga spremembe pogodbe o izločenem poslu,
c) pojasnilo o stopnji pomembnosti predvidene spremembe ter v primeru ocene, da gre za pomembno spremembo, obrazložitev vpliva predvidene spremembe na profil tveganj zavarovalnice ter predložitev posodobljene ocene tveganj izločenega posla, s pisnimi pojasnili;

3. kadar gre za prekinitev pogodbe o izločenem poslu:
a) opis razlogov za prekinitev pogodbe,
b) opis predvidenih sprememb v zvezi s funkcijo oziroma aktivnostjo zavarovalnice po prekinitvi pogodbe o izločenem poslu.

Agencija pričakuje, da bo Obvestilo zavarovalnice odobreno s podpisi najmanj dveh članov uprave oziroma oseb, pooblaščenih za zastopanje zavarovalnice v pravnem prometu.

Agencija poudarja, da mora zavarovalnica v pogodbi o izločenem poslu zagotoviti, da ima Agencija učinkovit dostop do podatkov oziroma poslovnih prostorov prevzemnika izločenega posla (172. člen ZZavar-1), pri čemer predhodna najava s strani Agencije ni predvidena. 

Agencija nadalje od zavarovalnice pričakuje, da bo kar najhitreje po poteku šestih tednov po Obvestilu zavarovalnice  pristopila k sklenitvi pogodbe o izločenem poslu. Pred tem rokom lahko zavarovalnica sklene pogodbo o izločenem poslu le zaradi utemeljenega razloga in pod pogojem, da je pridobila izrecno soglasje Agencije.

Agencija priporoča, da se v pogodbenih določilih, ki se nanašajo na veljavnost in uporabo pogodbe o izločenem poslu ali njene spremembe, opredeli datum veljavnosti in uporabe na datum sklenitve ali na določen datum v  prihodnosti. Izjemoma je lahko določena retroaktivna veljavnost in uporaba pogodbe o izločenem poslu ali njenih sprememb, zgolj zaradi utemeljenega razloga in pod ustreznimi pogoji (na primer, da takšna določba ni v morebitnem nasprotju s pravicami tretjih oseb ali z zakonodajo).

Ob vsem navedenem mora Zavarovalnica sproti obveščati Agencijo o posameznih dejstvih in okoliščinah glede izločenih poslov, upoštevaje določila 252. člena ZZavar-1. 

IV.

Prenovljeno stališče v celoti nadomešča Stališče z dne 13. 7. 2021 in Dopolnjeno stališče z dne 1. 8. 2022, uporabljati pa se prične 15 dni po objavi na spletnih straneh Agencije.

Prenovljeno stališče ne posega v stališče št. 40101-4/2021-1 z dne 14. 1. 2021, ki nadalje ostaja v veljavi.

Prenovljeno stališče se smiselno uporablja tudi za pokojninske družbe, upoštevaje deseti odstavek 333. č člena Zakona o pokojninskem in invalidskem zavarovanju – ZPIZ-2 (Uradni list RS, št. 48/22 – uradno prečiščeno besedilo, 40/23 – ZČmIS-1, 78/23 - ZORR, 84/23 – ZDOsk-1, 125/23 - odl. US in 133/23), kot tudi za ostale nadzorovane subjekte, ki so v nadzorni pristojnosti Agencije, skladno z določili ZZavar-1 oziroma drugih predpisov, ki urejajo področje izločenih poslov.



mag. Gorazd Čibej
          						                     	                    direktor




Poslano:
· za objavo na spletnih straneh Agencije
· v zbirko dokumentarnega gradiva

